З. Рәсүлевтың үҙ заманында күренекле ғалим, Ислам тәғлимәте белгесе булып танылыуы кире ҡаҡҡыһыҙ. Ҡөрьән тәфсирҙәрен, Сөннә һәм хәҙистәрҙе күп һанлы мөриттәренә, шәкерттәренә төплө һәм ентекле аңлата белеүсе Ислам ғалимы тап ошо нигеҙҙә оло абруй ҡаҙанған. Ғөмүмән, Зәйнулла Рәсүлев кеүек масштаблы шәхесте комплекслы рәүештә баһаларға кәрәк: ул Илаһиәт белгесе, ғалим һәм мәғрифәтсе, суфыйсылыҡ тәғлимәте һөм ғәмәлиәте остазы, үҙ заманының оҫта ойоштороусыһы һәм күренекле йәмәғәт эшмәкәре. Уның башҡорт диндарҙары данын бөтә мосолман донъяһына тарата алыуын да һис оноторға ярамаҫ.